钦定古今图书集成/历象汇编/岁功典/第066卷 > 七夕曝衣篇 沈佺期
## 钦定古今图书集成/历象汇编/岁功典/第066卷 > 七夕曝衣篇 沈佺期

“君不见昔日宜春太液边，披香画阁与天连。灯火灼
烁九微映，香气氛氲百和然。此夜星繁河正白，人传
织女牵牛客。宫中扰扰曝衣楼，天上娥娥红粉席。曝
衣何许曛半黄，宫中彩女提玉箱。珠履奔腾上兰砌。
金梯宛转出梅梁，绛河里，碧烟上。双花伏兔画屏风，
四子盘龙擎斗帐。舒罗散縠云雾开，缀玉垂珠星汉”
回。朝霞散彩羞衣架，晚月分光劣镜台。上有仙人长命绺，中看玉女迎欢绣。玳瑁帘中别作春，珊瑚窗里
翻成昼。椒房金屋宠新流，意气娇奢不自由。汉文宜
惜露台费，晋武须焚前殿裘。